《御史台柏下有丛竹久荒杂殿中刘中叟洗之监察孙君孚有诗知杂事刘某次韵》
宋代·刘挚

老柏寒昂藏，丛筱下纷列。未须论晦明，均敢犯霜雪。

尘埃深蔽埋，芜蔓困笼结。槁悴屈子容，饥癯伯夷节。

殿中秉高义，利刃勇分别。病谷除蒿稂，蚀月救吞齧。

还君岁寒姿，清风自交彻。念昔绕荒栏，三叹生慕悦。

重来十五年，笑我壮心折。幽怀耿相对，欲语不得说。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。